Hvis du tænker på at bruge mandagen på at bytte nogle af dine julegaver, så er der meget der tyder på, at du ikke bliver alene i butikkerne. Hos Dansk Erhverv forventer de, at danskerne har købt julegaver for 8,5 milliarder kroner i år, og at mellem fire og fem procent af gaverne skal byttes. Det svarer til, at der i dagene efter jul skal byttes gaver for cirka 400 millioner kroner. 20.000 mennesker i Aalborg Storcenter Centerchef i Aalborg Storcenter, Preben Bjerregaard, fortæller, at den store byttedag plejer at forløbe stille og roligt på trods af, at der er mange mennesker i centeret. - Jeg forventer, at vi har haft omkring 20.000 kunder igennem centeret, når dagen er omme, og det bliver naturligvis i fuld overensstemmelse i forhold til de gældende restriktioner, fortæller centerchefen. Han regner dog med, at den nylige opblusning af coronapandemien, vil få nogle til at vente lidt med at bytte gaver. -  Nogle er nok lidt forsigtige, efter en lidt nervøs december måned med nye restriktioner. Derfor bliver bytteperioden nok spredt ud over lidt længere tid, siger Preben Bjerregaard. Smil til ekspedienten I Aalborg Storcenters 75 butikker er der naturligvis meget personale på arbejde. Centerchefen har en opfordring til kunderne, der tilgodeser ekspedienterne. - Jeg synes, man skal huske at smile til sin ekspedient i dag. December er en hård måned for butiksansatte, så jeg er sikker på, at de vil sætte pris på et smil gennem mundbindet, siger Preben Bjerregaard. Udover at sende et smil til de arbejdende ekspedienter opfordrer han til, at man husker at spritte af og holde afstand ude i butikkerne.
I Aalborg Storcenter er de klar til det store rykind, når julegave bytteræset begynder i dag.